Tek xa wakiꞌ chic cꞌa kꞌij nrajoꞌ riche (rixin) chi ma napon ri kꞌij riche (rixin) ri nimakꞌij pascua,
ri Jesús xbe pa tinamit Betania,
ri rutinamit ri Lázaro;
ri Lázaro ri xcom el y xbecꞌasox pe chiquicojol ri caminakiꞌ ruma ri Jesús.
Y ri chiriꞌ xban cꞌa jun nimawaꞌin,
ruma xapon ri Jesús.
Y ya cꞌa ri Marta ri niniman nilin apo pa mesa.
Y chukaꞌ ri Lázaro tzꞌuyul chiquicojol ri winek ri ye tzꞌuyul apo pa mesa riqꞌui ri Jesús.
Xpe cꞌa ri María ranaꞌ ri Lázaro,
xberucꞌamaꞌ cꞌa pe jun libra akꞌom ri jubul ruxlaꞌ ri nardo rubiꞌ,
ri sibilaj jotol rajel y xuyaꞌ chrij raken ri Jesús y xerusulaꞌ ca riqꞌui ri rusmal tak ruwiꞌ.
Y ri jay riꞌ can xnoj cꞌa riqꞌui ri ruxlaꞌ ri akꞌom riꞌ.
Y cꞌo cꞌa jun chique ri discípulos ri ma xka ta chuwech chi queriꞌ xban chare ri akꞌom jubul ruxlaꞌ,
y riꞌ ya ri Judas Iscariote ri rucꞌajol ri jun achi ri Simón rubiꞌ;
ri discípulo ri xtijacho na riche (rixin) ri Jesús pa quikꞌaꞌ ri winek.
Riyaꞌ xubij cꞌa:
¿Achique cꞌa ruma tek xa ma xcꞌayix ta re jubulaj akꞌom reꞌ?
Re akꞌom reꞌ xa xbe ta chi oxiꞌ ciento denarios,
y ri puek riꞌ xyaꞌox (xyaꞌ) ta chique ri pobres,
xchaꞌ.
Tek riyaꞌ xubij queriꞌ,
ma ruma ta cꞌa chi yerajoꞌ ri pobres,
y nrajoꞌ ta yerutoꞌ,
ma que ta riꞌ.
Xa ruma cꞌa chi ya riyaꞌ ri yacol puek y cꞌo cꞌa nrelekꞌaj el,
ruma chi riyaꞌ can alekꞌom wi.
Can yacꞌariꞌ tek ri Jesús xubij chare ri Judas:
Ma tanek ta.
Xa tayaꞌ cꞌa ca chi tubanaꞌ na ri nrajoꞌ ri ránima.
Ruma re akꞌom reꞌ can ruyacon pe riche (rixin) chi nuyaꞌ chuwij tek xa napon ri kꞌij chi xquibemuk ca.
Ruma ri pobres xa can yecꞌo wi iwuqꞌui y xabachique kꞌij utz niben utzil chique.
Yacꞌa riyin ma ronojel ta tiempo xquicꞌojeꞌ iwuqꞌui,
xchaꞌ ri Jesús.
Tek ri Jesús xnabex cꞌa pe cuma ri rech aj Israel chi cꞌo pa Betania,
xepe.
Y sibilaj cꞌa ye qꞌuiy winek ri xepe.
Quinojel cꞌa ri winek riꞌ xepe ruma ri Jesús y riche (rixin) chukaꞌ chi niquitzꞌet ca ri Lázaro,
ri xcꞌasox pe ruma ri Jesús chiquicojol ri caminakiꞌ.
Pero ri principaliꞌ tak sacerdotes xquiyaꞌ chiquiwech chi nicajoꞌ niquicamisaj chukaꞌ ri Lázaro.
Ruma chi xa can rumac ri Lázaro tek ye qꞌuiy quech aj Israel ri yeꞌel el quiqꞌui riyeꞌ ruma niquinimaj ri Jesús.